projecte-aina/catalan_government_crawling huggingface dataset:
Dimecres 17 de gener a la Biblioteca Pública a partir de les 17.30 h
A les 17.30 h: L'hora del conte, a càrrec de Vivim del cuentu
Què passaria si no poguéssiu anar a l'escola perquè us heu de quedar treballant a casa?
O què passaria si els dolents dels contes decidissin ser bons?
A les 19 h: Trobades amb testimonis personals
La realitat de Colòmbia des de la mirada dels defensors i de les defensores de drets humans.
Amb la presència de Silvia Irene Berrocal i Edilberto Daza, persones defensores de drets humans de Colòmbia protegides i acollides a Catalunya en el Programa Català de Protecció de Defensors i Defensores dels Drets Humans 2017.
Amb la participació del Centre d'Estudis de Dret Ambiental de Tarragona (CEDAT-URV):
Defensar els defensors - Estratègies de protecció i defensa integral de les persones defensores del medi ambient.
Analitzarem des d'una perspectiva de seguretat humana, la situació dels defensors i defensores ambientals, per tal de comprendre la seva situació de vulnerabilitat i indefensió.
La poca visibilitat de les seves accions i les injustícies que es causen en un conflicte socioambiental consentit/tolerat pel propi Estat, sovint posa en perill la seguretat de moltes ciutats defensores.
Dilluns 19 de juny a les 18.30 hores.
Una tertúlia musical per conèixer de més a prop el grup tarragoní de "folkcalentó" i compartir la seva passió per la música.
Després de l'èxit del primer "Sintonitzem amb" de l'any passat, amb el Quartet Mèlt, reprenem aquesta activitat a les portes del Dia Internacional de la Música per conèixer de més a prop el grup tarragoní Roba Estesa, protagonistes del Premis Enderrock 2017.
Roba Estesa són Alba Magriñà (bateria), l'Anna Sardà (baix, violoncel i veus), la Clara Colom (acordió diatònic i veus), la Clàudia García-Albea (violí i veus), la Gemma Polo (veus) i la Neus Pagès (guitarra i veus).
En els darrers Premis Enderrock van aconseguir els guardons a millor disc de folk pel seu primer treball Descalces (Coopula Records, 2016), millor cançó de folk per Viu per votació popular, així com el premi al grup revelació.
I, a més a més, el premi de la crítica al millor disc revelació de l'any.
Damunt els escenaris, Roba Estesa " es reivindiquen com a dones i proposen noves dinàmiques per gaudir de l'oci i la música des de la visibilització i l'apoderament".
Tal i com elles mateixes expliquen, són un grup de música en català que es determina amb un gènere propi, el folkcalentó, que parteix de la música d'arrel i que fusionen amb altres estils.
El seus concerts són concebuts com un espectacle global capaç de convertir la cultura en un espai de transformació social.
Amb elles xerrarem sobre la música que fan, la música que els agrada escoltar, sobre el seu disc, els seus projectes de futur, anècdotes... i moltes coses més!
Veniu a sintonitzar amb Roba Estesa i compartir el seu univers musical: ens ho passarem bé!
Entrada lliure només limitada a l'aforament.
Enllaç a la pàgina web del grup: http://www.somrobaestesa.cat/
Un estiu més, us presentem el recull de festivals de música i cinema que podrem gaudir aquests mesos a Tarragona i província.
L'oferta és ben variada i rica, incloent tot tipus d'estils musicals i espais emblemàtics.
A Tarragona ciutat, no us podeu perdre el Bouquet Festival (al claustre del Seminari), les Nits sóta la Palmera per als més joves (a l'espai de la Plaça Imperial Tarraco), i la renovada programació del festival d'estiu amb l'Imagina't (a la TAP).
Tot just s'ha acabat el Festival Internacional de Música organitzat per l'Escola i Conservatori de Música de la Diputació de Tarragona, però aviat comença la Setmana Cantant, un altre esdeveniment de vital importància per la salut musical de la ciutat, que acull un gran nombre de cantaires i que oferirà concerts interessants.
Si sou amants del jazz i el blues, les ciutats de Tortosa i Reus, respectivament, celebren un any més els seus festivals ja ben consolidats, amb propostes sempre refrescants a la XXIV Mostra de Jazz de Tortosa i el 27è Reus Blues Festival.
La música clàssica també gaudirà d'una bona oferta emmarcada en entorns ben especials.
El Monestir de Santes Creus acull tres concerts impulsats per la Fundació Música Solidària que enguany està dedicat a la Fundació Esclerosi Múltiple.
Per altra banda, el Monestir de Poblet arriba a la seva cinquena edició del Festival de Música Antiga dirigit per Jordi Savall.
L'Ermita de Sant Magí de la Brufaganya (un indret ben conegut pels tarragonins...) ja fa sis edicions que ofereix les seves Nits musicals amb intèrprets reconeguts.
I parlant d'intèrprets, que no us passi per alt el prestigiós Festival Internacional de Música Pau Casals que se celebra a la vila del compositor, El Vendrell, i que aquest 2017 ja arriba a la seva 37a edició.
També trobareu bones propostes prop del mar, Salou, Cambrils, Torredembarra, Altafulla, però també terra endins: a Montblanc, Ulldecona, l'Aldea...
A l'Aparador musical de la biblioteca, situat a la Secció de Cinema i Música de la primera planta, gaudireu durant els mesos d'estiu dels discos protagonistes de les Veus de l'estiu 2017.
Divendres 21 de juliol a les 11.30 h.
Amb l'Eva Gloria i l'Imma Pujol.
Gràcies al joc, els infants desenvolupen la imaginació, la capacitat creativa...
El joc és el nucli central del desenvolupament.
Mentre juguen, experimenten de manera segura, aprenen sobre tot el que els envolta, resolen conflictes, proven nous desafiaments i conductes, s'adapten a noves situacions...
En definitiva, el joc és la seva manera d'aprendre.
A més, es desenvolupen les bases de l'aprenentatge, del desenvolupament emocional, social, cognitiu i motriu.
Així doncs us proposem de passar un matí jugant amb alguns jocs de taula.
A la Sala infantil tenim jocs per a totes les edats i tots els gustos.
Podeu venir amb els amics o la família.
Us ensenyarem a jugar als jocs més actuals i als més clàssics.
Quaranta imatges pel vostre nadó il·lustrades per Xavie Deneux.
Il·lustracions amb imatges apropiades per treballar l'agudesa visual i la formació del llenguatge en els nadons.
Les targetes són fàcils de manipular.
El clàssic dominó amb els personatges imaginats per Iban Barrenetxea. + 4 anys, de 2 a 4 jugadors
"Món cruel" i "El que tu vulguis" són una invitació a reflexionar sobre la crueltat i la llibertat. +6 anys
Un clàssic dels jocs de taula per jugar en família o amb els amics que enamora grans i petits.
Deixeu-vos inspirar per les il·lustracions de les targetes i cerqueu alguna paraula o frase enigmàtica que les defineixi.
La resta de jugadors hauran de fer servir la intuïció per endevinar quina és la vostra carta. +8 anys.
Sou capaços d'unir nou imatges per crear una història?
Els daus dels Story Cubes són generadors visuals d'històries que estimulen la imaginació. + 6 anys
Només teniu deu segons per mirar fixament una carta i preparar-vos per contestar unes preguntes sobre els llibres de Roald Dahl.
El joc de cartes del Bestiari de Tarragona.
Joc de cartes inspirat en el Bestiari de la ciutat de Tarragona.
Hi trobareu l'Àliga, la Mulassa, la Cuca-fera, el lleó, el Bou, la Víbria i el Drac.
Un joc divertit per a tota la família. +7 anys, de 2 a 8 jugadors
Us atreviu a construir un eix cronològic amb els grans descobriments del món de la música i del cinema, e la ciència, o de grans aconteixements...?
Per jugar i aprendre al mateix temps. +8 anys.
Un viatge al voltant del món dels llibres.
Si és així no tindreu cap problema per endevinar personatges literaris o el títol d'un llibre. +9 anys.
Un jugador interpreta el paper de l'esperit i la resta són vidents.
Mitjançant la col·laboració i la deducció aconseguirem desfer el misteri. +10 anys.
I durant tot l'any posem a l'abast de les famílies i els nostres lectors aquests jocs de taula.
Si voleu jugar a la Sala només heu de venir acompanyats d'un adult i deixar-nos el carnet de la biblioteca.
Divendres 28 de juliol i dimecres 23 d'agost a les 11.30 h.
Amb la Cristina Caballé i l'Imma Pujol.
Aquest estiu us proposem un laboratori d'allò més juganer.
Us animeu a jugar a un joc ben divertit?
Tenim 25 contes, tots ells àlbums il·lustrats que han esdevingut clàssics de la literatura infantil, 25 pots i dins un objecte que només té relació amb un d'aquests àlbums.
Seran capaces les famílies d'aparellar cada pot amb el llibre corresponent?
Un laboratori per reconèixer els clàssics de la literatura infantil i descobrir-ne de nous.
Quin objecte triaríeu per l'àlbum de Maurice Sendak.
Aquest activitat està basada en l'exposició ideada per Emma Bosch i Encarna Beltran, docents de la menció en Biblioteques Escolars dels Graus en Mestre d'Educació Infantil i Mestre d'Educació primària de la Universitat de Barcelona amb la participació dels alumnes de l'assignatura "Lectura de la Imatge".
Oferim als infants i joves quatre propostes per passar un estiu envoltat de llibres.
Club de lectura en família, 5-6 anys
El Bruixot, l'horrible i el llibre vermell dels encanteris
Els devoradors, girafes i rats penats lectors, 9-11 anys
Club juvenil Joves atrapats a la lectura, 11-12 anys
Club Juvenil Joves lectors I, 12-13 anys
Club Juvenil Joves Lectors II, a partir de 14 anys
Per a la tria dels llibres ens hem basat en la selecció realitzada pel Consell Català del Llibre Infantil i Juvenil de Catalunya per a l'exposició Territoris fantàstics de la Literatura Infantil i Juvenil.
Segueix les lectures que més han agradat als membres dels nostres clubs de lectura infantils i juvenils durant el curs 2016-2017
No-res: què és important a la vida?
El petit drac Coco i les seves aventures
Club juvenil Joves Lectors I,, 12-13 anys
Voleu fer un tast d'alguns àlbums il·lustrats?
Us convidem a fer de crítics de literatura infantil i juvenil i valorar alguns dels contes que us hem seleccionat.
A la part final de la Sala infantil hi trobareu una exposició de llibres amb una ampolla de vidre per a cadascun.
El mes de setembre llegirem les valoracions que heu fet i decidirem entre tots si aquell conte l'hem de salvar o bé llençar-lo al mar perquè el llegeixi una sirena o un tauró.
Dilluns 25 de setembre a les 18 h.
Punt de trobada: Serveis Territorials de Cultura (C. Major 14)
Us convidem a visitar els espais més llegendaris de Tarragona en aquesta ruta.
Comptarem amb convidats inesperats que ens explicaran què va passar en alguns dels racons més coneguts de la ciutat.
Segur que després d'aquest visita els veureu amb uns altres ulls!
Descobrirem la màgia del Pla de la Seu, del claustre de la Catedral, de la capella de Sant Pau del Seminari, de la Capella de Sant Magí i de la Casa Castellarnau.
Conduirà la ruta Emili Samper, autor del llibre Llegendes de Tarragona (2014) i doctor en Filologia Catalana.
Comptatem també amb la participació d' Imma Pujol, Ingrid Ventura i Sisco Guirro.
La ruta finalitzarà a la plaça Pallol.
Places limitades amb inscripció prèvia a: www.tarragonajove.org i [EMAIL]
Organitzen: Tarragona Jove, Biblioteca Pública de Tarragona i Arxiu de Folklore de la URV.
Col·labora: Escola de Lletres de Tarragona
Del dilluns 28 d'agost al divendres 15 de setembre a la Biblioteca Pública de Tarragona
Us convidem a visitar aquesta exposició concebuda, dissenyada i realitzada pel ClijJCAT, que us permetrà creuar les portes de tot allò que és desconegut i descobrir nous móns.
Hi ha qui diu que la fantasia és l'únic espai que ens queda per acollir-nos i refugiar-nos.
I és que en el món de la fantasia hi caben somnis i malsons, fades i bruixes, vampirs i fantasmes...
Territoris fantàstics és una exposició que se centra en aquella literatura que ha fet de la fantasia el seu ingredient bàsic.
I en concret, fixa l'atenció en aquells contes, còmics i novel·les on l'autor juga amb dos mons paral·lels, un de real i un de fantàstic, i crea un lloc de pas, o bé, un mitjà de transport per comunicar-los ambdós.
Molts dels seus protagonistes tenen la sort o el poder de trobar un mitjà de transport o un passadís secret que els permet accedir a un territori que sovint es regeix per unes regles diferents, on els personatges tenen característiques plenes d'imaginació, on algunes de les aventures són inimaginables en el nostre món, on la lluita entre el bé i el mal sovint és present, on el temps s'estira i s'arronsa com un xiclet, i moltes altres coses.
El lloc de pas que trobem situat en l'espai més proper i quotidià que puguem imaginar: mirall, llibre, armari, finestra... i el mitjà de transport per accedir-hi que pot ser ben original: préssec, ascensor, tetera... són de vital importància en les trames d'aquestes obres, però també ho és la descripció de tot allò que trobem en els escenaris fantàstics, les aventures que hi succeeixen, aquells personatges que hi coneixem...
Tant és així que la seva capacitat de suggeriment fa que moltes d'aquestes obres arribin amb la promesa sota el braç que ben aviat les podrem veure al cinema.
A través de l'exposició, us convidem a viatjar als Territoris fantàstics que trobareu en aquests llibres, però sobretot a través de la seva lectura, a través dels llocs de pas i els mitjans de transport que us proposen.
Us convidem a participar a l'activitat que tindrà lloc el dimarts 5 de setembre a les 18 h al voltant d'aquesta exposició:
L'hora del conte dels Territoris fantàstics que anirà a càrrec d'Imma Pujol i anirà adreçat a infants a partir de 5 anys.
Després dels contes els assistents podran gaudir d'una visita a l'exposició.
Amb la participació de la Colla dels Xiquets de Tarragona i Xiquets del Serrallo.
Si us agraden els castells i llegir no us perdeu aquest nou club!
El mes d'octubre començaran les reunions dels clubs de lectura infantils i juvenils però enguany ens avancem un mes i estrenem un nou club de lectura.
Us animem a participar en un nou club de lectura: la Colla Castellera de la Canalla Lectora adreçat als infants de 7 a 12 anys amb la finalitat de difondre el coneixement del fet casteller mitjançant: la lectura de contes infantils, participant en un joc de preguntes i respostes que permeten aixecar castells amb unes peces especials i amb la col·laboració de les colles castelleres de Tarragona: Colla dels Xiquets de Tarragona i Xiquets del Serrallo.
Dijous 7 de setembre a les 11.30 h
Comentem: El viatge de Shalaka, de Dolors Rovira i Anna Mongay
Amb la Colla dels Xiquets del Serrallo
Dimarts 12 de setembre a les 18 h
Club de lectura de 10 a 12 anyS
Comentem: El llibre més alt dels castells, de Raquel Sans, Francisco Montoya i Carles Arbat
Amb la Colla dels Xiquets de Tarragona
La recollida dels llibres que es comentaran a les reunions es farà de l'1 al 6 de setembre.
Podeu trobar més informació a: https://collacastelleracanallalectora.jimdo.com/
La Colla Castellera de la Canalla Lectora és una idea d'Alfonso Morillas i impulsada per la Coordinadora de Colles Castelleres de Cataluny a amb el suport del Complex Petroquímic de Repsol a Tarragona i la Diputació de Barcelona, i en la qual també col·laboren el Servei de Biblioteques Públiques de la Generalitat de Catalunya i la Xarxa de Biblioteques de la Diputació de Barcelona.
Dijous 7 de setembre a les 19 h.
Museu del Port de Tarragona i Biblioteca Pública de Tarragona.
Tot passenjant pel barri del Serrallo escoltem textos que l' han recreat literàriament.
Posem en valor un patrimoni vinculat amb el mar i el port, alguns apunts etnogràfics i literatura en forma de lectura en veu alta.
Són textos entre els que hi ha autors tarragonins clàssics com Josep Pin i Soler, o Artur Bladé.
Altres autors de renom com l' Olga Xirinacs o en Jordi Tiñena ens acompanyen amb la seva literatura.
Es complementa la selecció amb altres escriptors, alguns d'ells cabdals com Josep Pla o Carlos Barral, o altres més propers com Ignasi Revés També altres mirades, més històriques o etnogràfiques completaran aquesta ruta.
Pel que fa als textos seleccionats, en alguns, l'autor ha intentat copsar què té, o què ha tingut, el Serrallo de singular, d'altres són una descripció a partir d'impressions, vivències i records personals i encara d'altres l'han fet servir d'escenari versemblant per a les seves narracions.
Hi trobareu historiadors, novel·listes i poetes; cadascun amb la seva pròpia veu.
Dimarts 5 de setembre a les 18.30 h Conferència a la Secció Local
Dimarts 5 de setembre a les 18.30 h Conferència " Corsaris a la costa del Camp de Tarragona " a la Secció Local.
A càrrec de Pedro Otiña que és historiador, arqueòleg i arxiver de l'Arxiu Municipal de Cambrils.
Els atacs contra Vila-seca i la Costa del Camp de Tarragona", llibre on estudia el funcionament econòmic de pirateria i el cors i la seva tipologia.
Fa, a més, un repàs històric als atacs pirates més importants, els seus protagonistes i com el territori se'n va defensar, és a dir mitjançant fortificacions, torres i sistema d'avisos.
Des d'almenys l'edat mitjana, els atacs de pirates i corsaris han estat sempre en la memòria col·lectiva dels habitants de Vila-seca i en general de la costa del Camp de Tarragona.
Ho il·lustren per exemple llegendes com la del rescat de les cent donzelles o d'altres similars.
En referència als seus protagonistes, els pirates, parla de les figures més destacades com Hamet ben el Cacip, considerat el més perillós i cruel del primer quart del segle XV; el petit dels germans Barba-rossa, així com alguns dels seus deixebles, com Turgut Rais, conegut com Dragut, o Salah Reis, que l'any 1552 va realitzar un atac contra Vila-seca amb 22 galeres i 1.500 homes armats, fet que va cremar el poble de Vila-seca i on es van capturar 20 persones destinades al mercat d'esclaus.
Descobriu lectures per a totes les edats de pirates i corsaris consultant la guia de lectura
Divendres 16 de juny a les 18.30 h a la Secció Local de la Biblioteca.
Versió original en anglès subtitulada en català.
Els anys 60, la columna setmanal del periodista nord-americà I.F. Stone va marcar una època quan va desemmascarar la corrupció i les mentides del Govern amb una informació veraç, contrastada i independent.
En els temps actuals, en què la majoria dels mitjans de comunicació formen part de grans imperis mediàtics sotmesos als interessos del govern i les grans corporacions, la reivindicació de la figura d'I.F. Stone és més necessària que mai.
Els protagonistes de la pel·lícula, una nova fornada de periodistes d'investigació de mitjans independents dels Estats Units, recuperen el seu llegat i donen la cara per defensar el dret dels ciutadans a accedir a una informació lliure d'interferències, contrastada i honesta.
Tots els govern menteixen posa cara i dóna veu als noms que hi ha darrere temes tan espinosos com el cas Snowden, les fosses comunes a la frontera amb Mèxic o la violació del dret a la intimitat dels ciutadans.
Glenn Greenwald, Jeremy Scahill, Amy Goodman i Michael Moore, entre d'altres, ofereixen el seu testimoni en un documental produït per Oliver Stone.
Fred Peabody és director i periodista, guanyador d'un premi Emmy l'any 1989 per una de les seves pel·lícules per a televisió.
Va ser director durant set anys de l'aclamat programa d'investigació The Fifth Estate per a la CBC, la televisió pública canadenca.
L'any 2003 va produir el documental Perfect Illusions sobre els trastorns alimentaris entre els joves i que va emetre la PBS.
És la prolongació del Docs Barcelona Festival al llarg de l'any i el territori.
Més informació a: http://www.docsbarcelona.com
Per donar a conèixer la biblioteca com a servei públic de promoció de la lectura i la cultura, mostrar on som, qui som, què oferim, els nostres serveis i activitats com clubs de lectura per diferents edats i en diferents idiomes, llibres, revistes i pel·lícules en préstec, connexió a Internet... tot plegat en una visita personalitzada i interactiva.
La biblioteca us ofereix la possibilitat de comptar amb una selecció del nostre fons en préstec (llibres, revistes i DVDs sobre temàtiques concretes) segons les vostres preferències.
També us proposem lots de llibres (diferents exemplars d'un mateix títol) per a fer clubs de lectura adequats a diverses edats així com una guia pautada per a dirigir-lo.
Com a entitats també podreu gaudir d'una política de préstec més àmplia fent-vos el carnet institucional, per a més informació podeu consultar-la aquí.
Si esteu interessats en aquestes o d'altres propostes poseu-vos en contacte amb nosaltres a [EMAIL], per telèfon 977 240 331 i 977 240 544 o també presencialment al c/ Fortuny, 30, 43001 Tarragona
Cicle de dues conferències programades pels dijous 6 i 20 de Juliol a les 18.30 h a la Biblioteca Pública.
Claudi Mans (Badalona, 1948) és Catedràtic jubilat i Professor emèrit d'Enginyeria Química de la Universitat de Barcelona.
Actualment és membre de la Unitat UB-Bullipedia de Ferran Adrià.
Ha estat guardonat amb diversos premis d'investigació i divulgació; i compta amb una extensa producció tant d'articles com llibres de divulgació com ara: La truita cremada (2005); Els secrets de les etiquetes (2006) i l'últim: La química de cada dia (2016).
El divulgador serà a la biblioteca aquest mes de juliol en dues xerrades que de ben segur ens sorprendran:
L'entrada a les conferències és lliure, només limitada a l'aforament de la sala.
Dijous 13 de juliol a les 16.30 h.
Ruta cultural a càrrec de l'arquitecte Ramon Aloguin.
Lloc de trobada: Plaça del Fòrum.
Places limitades, imprescindible inscripció prèvia.
El proper dijous dia 13 de juliol tindrà lloc la ruta cultural "Botigues històriques de Tarragona: Revisió d'urgència" a càrrec de l'arquitecte Ramon Aloguin.
El lloc d'inici és la Plaça del Fòrum i l'hora prevista de començament les 16.30 h
La guerra civil espanyola (1936 – 1939) va suposar per Tarragona una terrible ruïna física, i, els anys posteriors, una dura crisi social i econòmica.
Els anys de creixement dels anys seixanta i la crisi posterior dels setanta, l'arribada de les grans superfícies i les franquícies, els parcs comercials, el 'lout cost' i la bombolla immobiliària de la primera dècada del segle XXI, amb la crisi subsegüent, s'han combinat dramàticament perquè la immensa majoria d'establiments històrics de la ciutat hagin desaparegut.
La pregunta és si la forma urbana tornarà a ser la mateixa sense el petit comerç.
El passeig pretén mostrar els escassos exemplars d'establiments, o els seus vestigis, que han sobreviscut més de 50 anys i fer una crida d'urgència per a la seva preservació.
Se'n vistaran alguns, i es constatarà, que l'activitat artesanal va lligada íntimament al petit comerç de qualitat.
Ramon Aloguín i Pallach és arquitecte i ha col·laborat sovint amb la Biblioteca en tasques de difusió de la història moderna i contemporània de Tarragona, focalitzades en la Part Baixa de la ciutat.
L'activitat és gratuïta, però les places són limitades i cal inscripció prèvia.
Dimarts 11 de juliol a les 18 h.
Adreçat a famílies amb infants a partir de 7 anys.
Aquest dimarts en Miquel i la Sara ens parlaran d'un dels seus viatges en família de més llarga durada: divuit mesos voltant pel món amb els seus dos fills.
Una conversa sobre els països que han visitat però també sobre les sensacions que han experimentat durant aquest any i sis mesos amb la companyia de fotografies que ajuden a ensenyar allò que no acaben de reflectir les paraules.
Al Miquel i a la Sara, però també als seus fills: Ferran i Ona, de set i quatre anys, els agrada molt viatjar per conèixer altres cultures, per veure altres maneres de viure, per tenir altres visions de la vida, per aprendre i per tenir noves experiències que aportin novetats i nous al·licient a les seves vides.
Tots junts ja han viatjat per molts llocs, alguns propers i d'altres llunyans, amb tota mena de transports, i és que com bé diuen amb la família es pot viatjar per tot arreu, això sí, amb un altre ritme, i tenint en compte que els fills són nens i tenen una altra visió de les coses.
En el seu blog http://viatgeenfamilia.com/presentacio/ podeu trobar tots els seus viatges i experiències que han viscut per tot el món.
Aforament limitat amb reserva prèvia [EMAIL].